Asociácia pre mládež, vedu a techniku - AMAVET

Asociácia pre mládež, vedu a techniku - AMAVET je občianske združenie, ktorá od roku 1990 vytvára podmienky pre nádejných mladých vedcov. Venuje sa študentom, rodičom aj pedagógom. Organizuje podujatia na celom území Slovenska.

Ciele AMAVET-u 
Cieľom združenia je rozvoj kolektívnych a individuálnych aktivít rozvíjajúcich tvorivé schopnosti detí a mládeže vo voľnom čase s plným využitím najnovších poznatkov vedy a techniky. Asociácia napĺňa ciele neformálneho vzdelávania detí a mládeže v oblasti vedy a techniky:
vytváraním podmienok na klubovú činnosť pre deti a mládež s orientáciou na vedu, techniku a ekológiu
organizovaním prázdninových pobytov pre deti a mládež s orientáciou na účelné a tvorivé využívanie voľného času a vzdelávanie
poriadaním domácich i zahraničných exkurzií a sústredení, poznávacích podujatí a medzinárodných výmien detí a mládeže
vydávaním periodickej a neperiodickej literatúry, softvéru na popularizáciu vedy a techniky, metodík a námetov prác
prípravou a realizáciou seminárov a výstav s orientáciou na vedu, techniku a ekológiu pre deti a mládež

Festival vedy a techniky AMAVET 
Festival vedy a techniky AMAVET je národnou súťažou mládeže vo vedecko-výskumných a technických projektoch do 20 rokov, ktorý sa koná každoročne v mesiaci november ako sprievodné podujatie počas Týždňa vedy a techniky na Slovensku. Trvá tri dni, počas ktorých mládež prezentuje svoje projekty odbornej komisii, rovesníkom, akademickej obci, ale aj širokej laickej verejnosti s možnosťou zisku vecných cien, prípadne účasti na prestížnych medzinárodných podujatiach a vedeckých výstavách.

Junior Internet 
Súťažná konferencia Junior Internet sa venuje začínajúcim webovým programátorom, grafikom a tvorcom textov na Internete. Na podujatí sa stretávajú začiatočníci s odborníkmi v úlohách porotcov a prednášajúcich, ktorým prezentujú svoje vízie a plány. V marci prebiehajú národné konferencie vo všetkých krajinách V4, pričom najlepší sa stretávajú na medzinárodnom sympóziu ( roku 2012 sa bude konať v Bratislave).

Animačný program Zvedaví vedci 
Kemp zvedavých vedcov je určený pre ľudí, ktorí sa zaujímajú o prírodu, chémiu, biológiu a fyziku. Počas kempu sa deti hravou formou vzdelávajú v týchto vedeckých disciplínach.

Expo Sciences International 2011 
V roku 2011 bol AMAVET organizátorom celosvetovej súťaže mladých vedcov. Takmer tisíc ľudí z krajín od Filipín až po Čile navštívili zaujímavé vedecké miesta na Slovensku, ukázalo svoje zvyky a tradície na kultúrnom večeri a hlavne prezentovalo svoju vedeckú činnosť v Inchebe. ESI sa organizuje každý druhý rok, pokiaľ možno na inom kontinente. Bratislava tak prevzala štafetu po Mexiku, Kanade, Juhoafrickej republike, či Saudskej Arábii.

Klubová činnosť 
Okrem sekretariátu, ktorý sa sústreďuje na organizovanie ciest za vedou, celonárodných súťaží a mládežníckych kempov sú v AMAVET-e aj kluby, rozmiestnené po Slovensku. Takmer 3 000 mladých ľudí sa venuje robotike, modelárstvu, biológii alebo environmentalistike.

Externé odkazy 
 Oficiálna stránka organizácie
 Festival vedy a techniky
 Konferencia Junior Internet
 Letné tábory a pobyty
 Celosvetová súťaž mladých vedcov

Neziskové organizácie
Mládežnícke organizácie
Mimovládne organizácie